ปั้นพีซีจีขึ้นผู้นำประกันชีวิต
&#8216;ไมค์&#8217;อาสาสานฝันเจ้าของใหม่ไอเอ็นจี5ปีเบี้ยปีแรกติด1ใน5ดันทุกช่องทาง
30 พ.ค. 2556

‘ไมค์’อาสาสานฝันเจ้าของใหม่ไอเอ็นจี5ปีเบี้ยปีแรกติด1ใน5ดันทุกช่องทาง
“ไมค์ แพล็กซ์ตัน” ลั่นขอ 5 ปี ดันกลุ่มพีซีจีเจ้าของรายใหม่ไอเอ็นจีติด 1 ใน 5 เบี้ยปีแรก
นายไมค์ แพล็กซ์ตัน ประธานเจ้าหน้าที่บริหารคนใหม่ของบริษัท ไอเอ็นจี ประกันชีวิต เปิดเผยว่า ภายใน 5 ปีนับจากนี้ บริษัทตั้งเป้าทำเบี้ยรับปีแรกต้องติดอันดับ 1 ใน 5 ของธุรกิจประกันชีวิตให้ได้จากปัจจุบันอยู่ที่อันดับ 9 โดยกลยุทธ์ที่สำคัญจะขยายงานขายผ่าน 3 ช่องทางหลักไปพร้อมกัน ไม่ว่าจะเป็นช่องทางธนาคารทหารไทย หรือแบงก์แอสชัวรันส์ ช่องทางตัวแทนและช่องทางไดเร็คมาร์เก็ตติ้งหรือขายตรง รวมถึงการออกผลิตภัณฑ์ใหม่ๆ ให้มีความหลากหลาย เพื่อตรงกับความต้องการของลูกค้ามากที่สุด
ทั้งนี้ ล่าสุดบริษัทยังได้เป็นพันธมิตรกับกับบริษัท กรุงไทย ธุรกิจลีสซิ่ง บริษัทในเครือธนาคารกรุงไทย เพื่อขายประกันสินเชื่อเช่าซื้อรถยนต์
“เรากำลังศึกษาอยู่ว่าภายใน 5 ปีจากนี้ เราต้องใช้เงินอีกเท่าไร เพื่อขยายธุรกิจให้เติบโตได้ตามเป้า ซึ่งเชื่อว่าบริษัทแม่อย่างแปซิฟิค เซ็นจูรี่ กรุ๊ป (พีซีจี) เองก็พร้อมที่จะใส่เม็ดเงินลงทุนดังกล่าวมายังบริษัทเต็มที่ เพราะนโยบายหลักของพีซีจีต้องการขยายตลาดประกันชีวิตในภูมิภาคเอเชียอยู่แล้ว เนื่องจากเห็นศักยภาพการเติบโตอีกมาก” นายไมค์ กล่าว
อย่างไรก็ตาม แผนระยะสั้นภายใน 6 เดือนนี้ ต้องเร่งทำความเข้าใจกับพนักงานถึงทิศทางและแนวทางในการทำธุรกิจต่อไปจากนี้ ส่วนเรื่องแบรนด์ใหม่คาดว่าจะได้ข้อสรุปในอีกไม่กี่เดือนข้างหน้านี้ และช่วงของการเปลี่ยนแบรนด์ใหม่ การดำเนินงานของบริษัทก็ไม่สะดุดแน่นอน ในขณะที่กรมธรรม์ของลูกค้าที่เป็นของไอเอ็นจี ประกันชีวิตเองก็จะมีกลุ่มบริษัท ซีพีจี ในฐานะเจ้าของรายใหม่ เป็นผู้ดูแลตามเงื่อนไขเดิมทุกอย่าง ยืนยันว่าการเปลี่ยนแปลงครั้งนี้ ผู้ถือกรมธรรม์จะไม่ได้รับผลกระทบแต่อย่างใด
สำหรับในปัจจุบันบริษัทมีฐานลูกค้า 375,035 ราย มีตัวแทน 3,400 ราย ขายผ่านธนาคารทหารไทย 460 สาขาทั่วประเทศ โดยไตรมาสแรกที่ผ่านมาทำเบี้ยได้ 2,406 ล้านบาท แบ่งเป็น เบี้ยผ่านตัวแทน 941 ล้านบาท เบี้ยผ่านแบงก์แอสชัวรันส์ 1,274 ล้านบาท และเบี้ยผ่านช่องทางโทรศัพท์ 190 ล้านบาท